ความรัก...ที่มักทำให้เงินหาย
“ความรัก” สำหรับคนส่วนใหญ่คงเป็นสิ่งสวยงาม สดใส ทำให้หัวใจพองโต แต่สำหรับบางคนก็เป็นสิ่งที่ทำให้เศร้า เสียใจ เป็นฝันร้าย
5 ก.พ. 2562

เรื่อง ฝ่ายส่งเสริมความรู้ทางการเงิน ธนาคารแห่งประเทศไทย
“ความรัก” สำหรับคนส่วนใหญ่คงเป็นสิ่งสวยงาม สดใส ทำให้หัวใจพองโต แต่สำหรับบางคนก็เป็นสิ่งที่ทำให้เศร้า เสียใจ เป็นฝันร้าย บางครั้งความรักก็ทำให้เสียทรัพย์ด้วย วันนี้เรามีความรัก 3 รูปแบบที่อาจทำให้เงินลอยหายออกจากกระเป๋าเราได้ง่ายดายทั้งที่รู้ตัวและไม่รู้ตัว
รักแรกคือ “รักษาหน้า” ไม่ใช่การรักษาผิวหน้าตามคลินิกเพื่อความงาม แต่เป็นการรักษาภาพลักษณ์จนเกินฐานะ ไม่ว่าจะซื้อบ้านหลังใหญ่เพียงเพราะเพื่อนซื้อ ซื้อรถใหม่เพราะเบื่อคันเก่าที่ตกรุ่น หรือใช้ของแบรนด์เนมมาถ่ายรูปลงโซเชียลมีเดีย ซื้อทุกอย่างตามกระแสจนไม่เหลือเงินเก็บเพราะกลัวจะมีไม่เท่าคนอื่น หนักเข้าก็ถึงขั้นยอมเป็นหนี้สิน กู้เงินมาซื้อของที่ (คิดเอาเองว่า) ช่วยรักษาภาพลักษณ์ของตนเอง ยิ่งรักษาหน้ามากเท่าไร ยิ่งต้องระวังให้มากเท่านั้น เพราะถ้าเกิดเหตุฉุกเฉินต้องใช้เงินเมื่อไหร่อาจจะลำบาก วิธีเยียวยาความรักประเภทนี้คือให้คิดเสมอว่าเรามีงบประมาณจำกัด หากเราทุ่มเงินซื้อของที่ไม่จำเป็นมากเท่าไร โอกาสที่เราจะเหลือเงินออมไว้ใช้ลงทุนได้ดอกผลงอกเงยหรือไว้ใช้ยามจำเป็นในอนาคตจะน้อยลงเท่านั้น ดังนั้นอย่าละเลยเรื่องวางแผนการเงิน ก่อนจะซื้อคิดให้รอบคอบว่าสิ่งนี้จำเป็นหรือแค่อยากได้ และเมื่อมีรายได้เข้ามาต้องแบ่งเก็บอย่างน้อย 10% สะสมเงินออมเผื่อฉุกเฉิน 3-6 เท่าของรายจ่ายที่จำเป็นต่อเดือนเพื่อความราบรื่นและปลอดหนี้ในชีวิต
ความรักต่อมาคือ “รักหลอกลวง” หรือ Romance Scam ตามที่เห็นกันเป็นประจำในข่าว อ้างเป็นชายหนุ่มต่างชาติหน้าตาดีตามหารักแท้ คุยผ่าน Social Media กับเหยื่อสาวขี้เหงา คุยทุกวันจนฝ่ายหญิงคิดว่านั่นคงเป็นความรัก บางรายถูกหลอกคุยยาวนานถึง 2 ปี หลังจากนั้นฝ่ายชายก็โปรยยาหอมชุดใหญ่ บอกว่าพร้อมย้ายถิ่นฐานมาสร้างครอบครัวร่วมกัน จึงโอนเงินค่าบ้าน ค่ารถ หรือส่งของขวัญมีค่ามูลค่าหลายล้านบาทมาให้เหยื่อสาวขี้เหงาได้หัวใจพองโต แต่เงินหรือของที่ส่งมาดันติดปัญหา มีเจ้าหน้าที่อ้างว่ามาจากหน่วยงานภาครัฐติดต่อมา ขอระงับไว้เพื่อตรวจสอบ หากอยากรับเงินหรือของขวัญที่ส่งมาต้องเสียค่าธรรมเนียมก่อน เหยื่อบางรายเห็นว่าเป็นจำนวนเงินไม่มากเมื่อเทียบกับมูลค่าของที่จะได้รับ จึงตกหลุมพรางโอนเงินเข้าไปตามที่ได้ยิน สุดท้ายต้องฝันสลายเมื่อได้รู้ความจริงว่าชายหนุ่มที่คุยด้วยเป็นมิจฉาชีพ เสียทั้งเงิน แถมเสียใจ ถูกหลอกเพราะความรักและความเชื่อใจว่าจะได้พบรักแท้สักที
หรือข่าวที่เห็นเมื่อเร็วๆ นี้ ชายหนุ่มถูกหญิงสาวแสนสวยที่คุยกันทางแอพพลิเคชั่นขอยืมเงินเพราะเดือดร้อน ชายหนุ่มจึงโอนเงินรวมกันแล้วเป็นหลักแสนบาท สุดท้ายความจริงพบว่าหญิงสาวที่คุยด้วยใช้รูปนางแบบสวยๆ เป็นรูปประจำตัวแทนรูปตัวเอง กว่าชายหนุ่มจะรู้ตัวก็เสียเงิน เสียใจ แถมหญิงสาวที่ถูกแอบอ้างก็เสียชื่อเสียงจากการหลอกลวงของมิจฉาชีพ วิธีที่จะช่วยป้องกันเราให้ห่างจากรักหลอกลวงคือ มีสติ อย่าโลภ ไม่โอนไว และติดตามข่าวสารอยู่เสมอ
และความรักที่ทำให้เงินหายอีกหนึ่งรูปแบบ คือ “รักต้องค้ำประกัน” เมื่อคนรัก ไม่ว่าจะเป็นแฟน เพื่อน ญาติ หรือคนรอบข้างที่มาขอร้องให้ค้ำประกันเงินกู้ให้ บางคนก็ใจอ่อนยอมค้ำประกันให้เพราะความรักและสงสาร บ้างก็ค้ำประกันไปแล้วแต่มีเหตุให้เลิกรากันแถมคนรักยังชักดาบ เลยต้องชำระหนี้แทน อย่าลืมว่าเรื่องเงินไม่เข้าใครออกใคร และการค้ำประกันนั้นมีความเสี่ยง หากวันหนึ่งผู้กู้ไม่สามารถชำระหนี้ตามที่ได้ทำสัญญากับเจ้าหนี้ได้ หนี้ก้อนนั้นก็จะตกมาเป็นภาระที่ผู้ค้ำประกันต้องรับผิดชอบ มีคำแนะนำจากคนที่เจ็บมาแล้วจากการค้ำประกันมาฝากคือ อยากให้ลองคำนวณดูว่าเรามีภาระหนี้ “ของเรา” อยู่แล้วเท่าไร และถ้าต้องรับภาระหนี้ “ของเขา” ด้วย รวมกันแล้วเราจ่ายไหวหรือไม่ ถ้าไม่ไหวก็ต้องใจแข็งปฏิเสธไป อย่าให้กลายเป็นเรื่องเอ็นดูเขา เอ็นเราขาด และถ้าสุดท้ายตัดสินใจว่าจะค้ำประกันให้ ก่อนเซ็นสัญญาก็ควรอ่านเงื่อนไขให้ดี และวางแผนเตรียมรับมือกับผลกระทบที่จะเกิดขึ้นกับตนเองหากคนรักของเราเบี้ยวหนี้ขึ้นมา
ที่เขียนมาทั้งหมดไม่ใช่จะให้เรามองโลกในแง่ร้ายเสียทั้งหมด จริงๆ แล้วความรักจะเป็นสิ่งที่สวยงามหากคู่มากับคำว่า “สติ” บางคนยิ่งเห็นคนที่รักมีความสุขสบายเท่าไรก็ยิ่งมีพลังในการต่อสู้ชีวิตมากขึ้นเท่านั้น ซึ่งการทุ่มเทเพื่อความรักนั้นไม่ใช่สิ่งที่ผิด แต่ถ้าทุ่มเทจนเกินเงินที่หาได้ ท้ายสุดอาจจะเจอความทุกข์มากกว่าความสุข เพราะฉะนั้นขอให้ทุ่มเทอยู่บนพื้นฐานชีวิตและกำลังทรัพย์ที่เรามี เงินจะได้ไม่หายจากสิ่งดีๆ ที่เราเรียกว่า “ความรัก”